บลจ.ซีมิโก้ผงาดแบรนด์ใหม่
&#8216;โซลาริส&#8217;ขยายตลาดใน-นอกจ่อออกกองทุนหุ้น-FIFมิ.ย.นี้
21 พ.ค. 2555

‘โซลาริส’ขยายตลาดใน-นอกจ่อออกกองทุนหุ้น-FIFมิ.ย.นี้
“บลจ.ซีมิโก้” เปลี่ยนชื่อใหม่ “โซลาริส” หลังได้ผู้ถือหุ้นใหม่ เอฟโวลูชั่นฯ หนุนลูกค้าและตลาดต่างประเทศ
นายสมพร ศศิโรจน์ กรรมการผู้จัดการ บริษัทหลักทรัพย์จัดการกองทุน (บลจ.) โซลาริส เปิดเผยว่า บริษัทได้เปลี่ยนชื่อจาก บลจ.ซีมิโก้ เป็น บลจ.โซลาริส ตั้งแต่วันที่ 26 เม.ย. 2555 หลังจากบริษัท เอฟโวลูชั่น แคปปิตอล (E) ซึ่งจดทะเบียนในตลาดหลักทรัพย์ได้เข้ามาถือหุ้นในบริษัท 25% จากการซื้อหุ้นจากบริษัทหลักทรัพย์ (บล.) ซีมิโก้ ทำให้ บล.ซีมิโก้ถือหุ้นลดลงเหลือ 74.99% ของทุนจดทะเบียน 152 ล้านบาท 
ปัจจุบันบริษัทอยู่ระหว่างปรับปรุงระบบการทำงานและเพิ่มทีมงาน เพื่อรองรับการปรับโครงสร้างใหม่ หลังจากเปลี่ยนชื่อแล้วจะทำการตลาดให้นักลงทุนรู้จักและไม่สับสน เพราะที่ผ่านมานักลงทุนอาจเข้าใจว่า บลจ.ซีมิโก้ ซึ่งมี บล.ซีมิโก้ถือหุ้นอยู่นั้นเป็นบริษัทในเครือเดียวกับ บล.เคที ซีมิโก้ ที่บริษัทแม่ถือหุ้นอยู่ด้วย
ทั้งนี้ บล.ซีมิโก้ จดทะเบียนอยู่ในตลาดหลักทรัพย์และเป็นผู้ถือหุ้นของ บลจ.โซลาริส ขณะที่ บล.เคที ซีมิโก้ ถือหุ้นโดยธนาคารกรุงไทย 50% และ บล.ซีมิโก้ 49.54% โดยธนาคารกรุงไทยมีบริษัทในเครือคือ บล.กรุงไทยและ บลจ.กรุงไทย ซึ่งไม่ได้เกี่ยวข้องกับ บลจ.โซราลิส แต่อย่างใด
“ชื่อโซลาริส ไม่ได้เกี่ยวข้องกับเราหรือผู้ถือหุ้นใหม่ แต่เป็นชื่อที่เราจ้างบริษัทที่ปรึกษาสรรหาชื่อให้ โดยมีความหมายพลังแสงเจิดจ้าด้วยตัวเอง” นายสมพร กล่าว
นายสมพร กล่าวว่า การเข้ามาถือหุ้นของบริษัท เอฟโวลูชั่นฯ จะช่วยเข้ามาเสริมลูกค้าต่างประเทศให้แก่บริษัท เนื่องจากมีความเชี่ยวชาญด้านการลงทุนต่างประเทศ ทั้งด้านไปรเวตอิควิตีและด้านอสังหาริมทรัพย์ ดังนั้น การลงทุนในต่างประเทศผ่านกองทุนรวมเพื่อไปลงทุนต่างประเทศ (FIF) น่าจะเป็นจุดเด่นของบริษัทในระยะต่อไปและน่าจะได้รับการยอมรับจากนักลงทุนมากขึ้น
แผนการดำเนินงานในปีนี้ บริษัทตั้งเป้าขยายสินทรัพย์เพิ่มขึ้นเป็น 5,000 ล้านบาท โดยจะออกกองทุนใหม่ทุกเดือน ตั้งแต่ต้นปีออกกองทุนตราสารหนี้อย่างต่อเนื่อง ทำให้ขนาดสินทรัพย์ของบริษัทเพิ่มขึ้น ณ วันที่ 11 พ.ค. 2555 มีสินทรัพย์ 3,458.55 ล้านบาท จำนวน 14 กองทุน
สินทรัพย์เพิ่มขึ้นจากสิ้นปีที่ผ่านมาจำนวน 908.99 ล้านบาท หรือ 35.65% จากมูลค่าสินทรัพย์ 2,549.56 ล้านบาท และมีจำนวน 10 กองทุน
นายสมพร กล่าวว่า นอกเหนือจากออกกองทุนตราสารหนี้รองรับความต้องการของลูกค้าแล้ว บริษัทอยู่ระหว่างจัดตั้งกองทุนเพื่อไปลงทุนต่างประเทศ (FIF) รวมทั้งในเดือน มิ.ย.นี้ จะออกทุนหุ้นในประเทศ เนื่องจากมองว่าราคาหุ้นน่าจะปรับตัวลงมา
สำหรับฐานลูกค้าของบริษัทเป็นลูกค้าจาก บล.ซีมิโก้ รวมถึงลูกค้าที่ซื้อกองทุนผ่านตัวแทนขายซึ่งเป็น บล.อีกประมาณ 20 ราย